Fiat 500 3+1 elbil – nu med bagdør og endelig dansk pris

Fiat præsenterede sin første elektriske udgave af sin ikoniske 500-model i marts måned og til december kommer den til Danmark. Men der kommer en ekstra variant med, som er en kende anderledes end andre biler. Den har nemlig to fordøre og en enkelt, baghængslet dør i passagersiden. Den har da også fået navnet Fiat 500 3+1.

Med den ekstra bagdør håber Fiat formentlig, at de kan snuppe kunder, der er ude efter en mere praktisk bil. De øvrige 500-modeller har kun to fordøre (og bagklap). De kunder skal givetvis findes i det segment, der kigger på veldesignede elektriske minibiler som eksempelvis Mini Cooper SE eller Honda e (læs vores anmeldelse her).

Som det ses på billedet herunder, er der tale om en dør, der på engelske slang kaldes for en suicide door, fordi de anses for at være mindre sikre end en fronthængslet dør. B-stolpen er fjernet, så det er nemmere at komme ind i bilen. Samme dørløsning ses i øvrigt på både BMW i3 og Mazda MX-30 elbilen.

Fiat 500 3+1 har såkaldt suicide door i passagersiden.

Den elektriske Fiat 500 kommer i tre forskellige varianter, nemlig en hatchback (der fås i to varianter), en cabriolet og så 3+1’eren. Hver variant har tre forskellige udstyrsniveauer; Passion, Icon og La Prima.

Indstigningsmodellen er Fiat 500 Action, der kun fås i hatchback. Den har 95 hk motor og et lille 24 kWh-batteri der rækker til 180 kilometers kørsel ifølge WLTP. Batteriet kan genoplades med op til 50 kW.

De dyrere varianter Passion, Icon og La Prima har alle 118 hk motor, et 42 kWh-batteri og en rækkevidde på op til 320 kilometer. Det kan oplades med op til 85 kW. Alle modeller har forhjulstræk. Her en række billeder af 3+1 modellen – og nedenfor de danske priser på samtlige varianter.

Fiat 500 Hatchback

Motor | Rækkevidde | Udstyr | Pris
70 kW 95 hk | 180 km | Action | 189.990 kr.
87 kW 118 hk | 320 km | Passion | 227.990 kr.
87 kW 118 hk | 312 km | Icon | 237.990 kr.
87 kW 118 hk | 310 km | La Prima | 267.990 kr.

Fiat 500 Cabriolet

Motor | Rækkevidde | Udstyr | Pris
87 kW 118 hk | 303 km | Passion | 249.990 kr.
87 kW 118 hk | 300 km | Icon | 259.990 kr.
87 kW 118 hk | 298 km | La Prima | 289.990 kr.

Fiat 500 3+1

Motor | Rækkevidde | Udstyr | Pris
87 kW 118 hk | 313 km | Passion | 242.990 kr.
87 kW 118 hk | 307 km | Icon | 252.990 kr.
87 kW 118 hk | 305 km | La Prima | 282.990 kr.

Fiat 500 3+1 elbil – nu med bagdør og endelig dansk pris